**SYNG TRO!
Salmeboken i konfirmasjonstiden**Undervisningsopplegg ([www.norsksalmebok.no/syngtro](http://www.norsksalmebok.no/syngtro))

*Av Sindre Skeie*

 **TITTEL: Deilig er jorden (N13 48 – Bm, Ns, Ss, Kv)**

**TEMA**

I dette opplegget brukes kirkebygget og kirkerommets symbolikk aktivt for å formidle:

• hva det vil si å være et menneske skapt av Gud

• hva det innebærer at jorden og himmelen er Guds skaperverk

• hva ordet *pilegrim* betyr, og hva det vil si at vi er pilegrimer på vandring

Gjennom dette formidler opplegget kunnskap og skaper refleksjon omkring første og tredje trosartikkel.

**HVA VIL VI MED OPPLEGGET?**

Målet er å få konfirmantene til å reflektere over eget verdensbilde og hvordan Gud er nærværende i verden, og gi dem en opplevelse av at livet kan forstås som en vandring, hvor Gud alltid er med.

**INNHOLD/BAKGRUNNSSTOFF**

For konfirmantlæreren kan det være nyttig, men ikke påkrevd, å kjenne til følgende bakgrunnsinformasjon:

«Deilig er jorden», vår kanskje mest folkekjære julesang, er skrevet av den danske dikteren Bernhard Severin Ingemann med utgangspunkt i den tyske salmen «Schönster Herr Jesu». «Deilig er jorden» ble utgitt i 1850 under tittelen «Pilgrimssalme». Utover 1900-tallet ble den stadig hyppigere sunget i Norge.

I dette opplegget blir salmens opprinnelige tittel en viktig tolkningsnøkkel. Salmen angir at vi alle er pilegrimer på vandring mot et mål, nemlig paradiset, livet hos Gud. Men selv om målet er paradiset, fremstiller ikke Ingemann livet på jorden som noen motsetning til dette: Fordi Jesus er født, er skillet mellom himmel og jord visket ut, og menneskene har fått del i englenes evige sang.

Da salmen ble utgitt 8. september 1850, var det gått et par måneder siden det avgjørende slaget i treårskrigen (1848–50), som handlet om Danmarks overherredømme over hertugdømmene Slesvig og Holsten. Både de danske og de slesvig-holstenske styrkene led store tap i dette slaget, og flere tusen soldater mistet livet. Det var ennå ikke inngått våpenhvile da Ingemann publiserte salmen, som slutter med ordene: «Fred over jorden! Menneske, fryd deg! Oss er en evig Frelser født!»

**ARBEIDSMÅTER**

*Forberedelser:*

• Dette opplegget foregår dels utendørs, og dels inne i kirkerommet. Det varer omtrent en halv time, avhengig av hvor mange konfirmanter som deltar. Det passer til å avslutte en konfirmanttime.
Det er viktig at du leser igjennom hele opplegget i forkant, slik at du forstår sammenhengen.

• Flytt døpefonten slik at den står nær utgangen av kirken, og la det være litt vann i den. Hvis den ikke kan flyttes, sett frem en stor skål med litt vann i, helst på et eget lite bord, i nærheten av utgangen.

• To personer bør samarbeide om gjennomføringen av opplegget. I fortsettelsen er de omtalt som konfirmantlærer og hjelpelærer. Hjelpelæreren kan gjerne være en eldre person. I forkant av timen må hjelpelæreren ha blitt bedt om å forberede seg på å fortelle i to til fire minutter om sitt forhold til salmen «Deilig er jorden». Det er også viktig at konfirmantlærer og hjelpelærer har brukt noen minutter på å snakke seg gjennom opplegget.

• Opplegget skal begynne et lite stykke unna kirken. Velg et sted hvor det er omtrent et minutt eller to å gå til kirken, og hvor det ikke er mye annet som konkurrerer om konfirmantenes oppmerksomhet.

*Del I: Hva er en pilegrim?*

– Ta med konfirmantene til stedet du har valgt.

– Introduser hjelpelæreren for dem.

– Spør om de vet hva en pilegrim er.

– Fortell at de nå, en liten stund, skal få prøve å være pilegrimer, mennesker underveis mot et mål. Snakk også om hvordan pilegrimsreisen ikke bare handler om å nå frem til målet, men like mye om det pilegrimen lærer og opplever på veien.

– Fortell at salmen «Deilig er jorden» het «Pilgrimssalme» da den ble utgitt.

*Del II: Salmeteksten introduseres*

Del konfirmantgruppen i to lag. Les høyt teksten til «Deilig er jorden», men gjør et stopp før noen utvalgte ord (eksempel følger nedenfor, men stopp gjerne ved enda flere ord). Hver gang du stopper, skal et lag forsøke å si hvilket ord som er det neste. La lagene bytte på å svare. Hvis laget som skal svare, ikke klarer det, lar du det andre laget få sjansen. Tell poeng underveis, og finn ut hvilket lag som får flest poeng til sammen. Eventuelt kan du la noen av konfirmantene ha ansvar for å telle poeng under konkurransen.

1 Deilig er jorden,

prektig er Guds himmel,

skjønn er sjelenes \_\_\_\_\_\_\_\_\_\_\_\_\_\_\_.

Gjennom de fagre

riker på jorden

går vi til \_\_\_\_\_\_\_\_\_\_\_\_ med sang.

2 Tider skal komme,

tider skal \_\_\_\_\_\_\_\_\_\_\_ ,

slekt skal følge slekters gang.

Aldri forstummer

tonen fra himlen

i sjelens glade \_\_\_\_\_\_\_\_\_\_\_\_\_\_\_\_\_.

3 Englene sang den

først for markens hyrder.

Skjønt fra sjel til sjel til det lød:

\_\_\_\_\_\_\_ over jorden!

Menneske, fryd deg!

Oss er en evig Frelser født!

 *Del III: Vandringen begynner*

Å være en pilegrim er ikke en konkurranse. Fortell konfirmantene at de nå skal gå én og én frem til kirkedøren. Det må være såpass stor avstand mellom dem at de får opplevelsen av å gå alene. Gi konfirmantene følgende regel før de går:

*På veien bort til kirken skal alle merke seg et eller annet som de synes er fint, godt eller vakkert.*

Hjelpelæreren må gå først, slik at han eller hun står klar ved kirkedøren når første konfirmant kommer. Hjelpelærerens oppgave er å bevare roen i gruppen, og gjerne snakke med konfirmantene om det de har sett langs veien.

*Del IV: Hvile ved alteret*

Når alle er samlet ved kirkedøren, kan du kort formidle noen fakta om kirkebyggets og kirkerommets symbolikk:

Tradisjonelt er inngangen i vest og alteret i øst. Solen står opp i øst, og man trodde også at Jesus skulle komme igjen derfra. På vestsiden er mange kirker utsmykket med demoner, drager og truende skapninger. Disse skulpturene symboliserer alle slags krefter som truer det gode livet. Å gå opp kirkeskipet (midtgangen) fra vest mot øst er derfor en symbolsk vandring, hvor vi går bort fra alt som truer oss, og frem til paradiset, til livet hos Gud. Å være en pilegrim er å være underveis mot et møte med Gud, og selve vandringen er et symbol på livet.

Nå skal hjelpelæreren gå inn i kirken og vente fremme i koret. Send inn én og én konfirmant.
Inne i kirken skal hjelpelæreren ta imot konfirmantene etter hvert som de kommer, og anvise en plass til den enkelte fremme i kirken.

Gå selv inn litt bak siste konfirmant. Når alle har satt seg, lar du hjelpelæreren få ordet og fortelle om sitt forhold til «Deilig er jorden».

Her kan det eventuelt åpnes opp for en samtale med konfirmantene om de opplever jorden som «deilig», og om denne vandringen har gitt dem nye tanker om dette.

*Del V: Ut i verden igjen*

Ta konfirmantene med deg et stykke ned i kirkeskipet. Som et lite avbrekk kan du for eksempel ta gjettekonkurransen om igjen, denne gangen med flere ord som mangler.

Gå selv ned til døpefonten, men la konfirmantene vente i kirkeskipet sammen med hjelpelæreren. Så skal hjelpelæreren sende én og én konfirmant til døpefonten. Hver gang en konfirmant kommer, dypper du hånden din i vannet og tegner et kors i konfirmantens hånd mens du sier: «Takk for i dag. Må Gud velsigne din vei.»

Så lar du konfirmanten gå ut, og slik avsluttes dette opplegget.